Giovanni Cavalli

Giovanni Cavalli a l'era nà a Noara dël 1808.

A des agn a l'era intrà ant la Real Academia Militar ëd Turin.
A disdeut agn a l'era assistent ëd l'astrònom Giovanni Antonio Plana.
A vint agn a l'é surtì d'l'Academia tanme leutenent dël còrp real d'artijerìa e a l'é stàit dlongh angagià ant ël laboratòri dj'artifissé e ant la companìa dij pontié, con l'assignassion dë studié dij proget neuv për fé vnì pì eficass le struture dl'armada.
Ij prim ëstudi ai quaj a l'é dedicasse a son ëstàit coj relativ a l'echipagi da pont, riussenda a arzòlve ij problema pràtich dël traspòrt ëd soldà e vitovaje su 'd pont ëd barche pràtich e lest da fabriché.
Sòn a l'ha valuje tante onorificense.
A l'ha peui aprofondì j'arserche an sël canon a retrocaria.
A 38 agn a l'é stàit admetù a la Real Academia dle Siense ëd Turin.

Dël 1848 a l'é stàit promovù magior.
Ant la campagna ëd col ann a l'ha comandà la brigà pontié.
Ant j'operassion militar dël 1849 a l'é fasse armarché për la realisassion dël sistema ëd difèisa dla sponda piemontèisa dël Lagh Magior.
L'ann apress, con ël gré ëd tenent colonel, a l'é stàit ciamà a la diression dla Real fonderìa ëd Turin.

A parte dal 1849 e për vàire legisladure, Cavalli a l'é stàit ëdcò parlamentar.
Dël 1876 Vitòrio Emanuel II a l'ha nominalo senator dël regn, ma chiel, malavi da temp, a l'é mai andàit a Roma.
A l'ha finì la cariera militar con ël gré ëd general.
A l'é mòrt a Turin ai 23 dzèmber 1879.
A l'é stàit sotrà ant la tomba ëd famija a Noara, andoa a l'é stàit ëmnà ansima a le roe d'un canon che chiel a l'avìa progetà dël 1844.

Cavalli a l'é stàit fondador ëd la Sossietà dj'angigné e andustriaj ëd Turin.

Euvre prinsipaj
Saggio di dottrina morale per tutti;
Pace universale.

Cavalli, Giovanni
Cavalli, Giovanni
Cavalli, Giovanni
Cavalli, Giovanni